b"\n_START_ARTICLE_\nT\xc3\xbanica\n_START_PARAGRAPH_\nLa t\xc3\xbanica (Tunica) fou una pe\xc3\xa7a de vestir comuna entre els antics grecs i romans._NEWLINE_El chiton era la t\xc3\xbanica pr\xc3\xb2pia dels grecs, i n'hi havia de dues classes: la d\xc3\xb2rica i la j\xc3\xb2nica; la d\xc3\xb2rica, portada per homes, era curta i la j\xc3\xb2nica llarga. La t\xc3\xbanica d\xc3\xb2ria es va estendre finalment a tota Gr\xc3\xa8cia. _NEWLINE_Tuc\xc3\xaddides ja esmenta aquest vestit a Atenes on sembla haver estat introdu\xc3\xafda pels j\xc3\xb2nics d'\xc3\x80sia i quan encara no es portava al Pelopon\xc3\xa8s. Era el vestit com\xc3\xba dels grecs al segle V aC ja durant les guerres perses i en temps de P\xc3\xa8ricles es va imposar el model d\xc3\xb2ric; la distinci\xc3\xb3 entre els dos models va romandre per les dones. Les verges espartanes no podien portar res m\xc3\xa9s que la t\xc3\xbanica (que deixava la part de dalt al descobert) fins i tot quan estaven en companyia dels homes, per\xc3\xb2 en canvi les dones casades havien de portar alguna cosa m\xc3\xa9s a la part de dalt que els tap\xc3\xa9s els pits._NEWLINE_La t\xc3\xbanica j\xc3\xb2nica fou d'origen cari segons Her\xc3\xb2dot i dels caris va passar als j\xc3\xb2nics. Aquestos el van exportar a Atenes on es portava la t\xc3\xbanica d\xc3\xb2rica que va acabar imposant-se. Els grecs acostumaven a portar alguna cosa m\xc3\xa9s que la t\xc3\xbanica, per\xc3\xb2 tamb\xc3\xa9 es podia portar sola; pels joves portar alguna cosa m\xc3\xa9s era senyal de feminitat._NEWLINE_La t\xc3\xbanica romana era el vestit que es portava generalment; al damunt es portava la toga. Les primeres t\xc3\xbaniques (posteriors a la toga) que es van introduir eren diferents; era un vestit curt i sense m\xc3\xa0nigues anomenat Colobium, ja que era considerat efeminat pels homes portar m\xc3\xa0nigues (manicatae) i fins als peus (talares). Juli C\xc3\xa8sar va portar la t\xc3\xbanica amb m\xc3\xa0nigues i durant l'Imperi fou el model habitual (amb m\xc3\xa0nigues i fins als peus)._NEWLINE_Tots dos sexes duien t\xc3\xbanica, una dins i una fora; un d'ells equival a la moderna samarreta i l'altra a la camisa. Quan els romans van comen\xc3\xa7ar a portar dues t\xc3\xbaniques es creu que es van anomenar subucula i indusium (altres pensen que eren el nom de la t\xc3\xbanica d'home i la de dona, per\xc3\xb2 \xc3\xa9s m\xc3\xa9s probable la de sota i la del damunt; interula, paraula d'un origen posterior, s'anomenava a la t\xc3\xbanica de tots dos sexes. Era freq\xc3\xbcent portar dues t\xc3\xbaniques com a protecci\xc3\xb3 contra el fred, i fins i tot se sap que August en portava quatre._NEWLINE_El vestit de l'home consistia generalment per\xc3\xb2 en dues t\xc3\xbaniques i la toga, i les dones nom\xc3\xa9s vestien una t\xc3\xbanica i al damunt l'estola. Les t\xc3\xbaniques femenines eren llargues, m\xc3\xa9s que les dels homes, i sempre amb m\xc3\xa0nigues. Les t\xc3\xbaniques algunes vegades foren adornades amb uns objectes daurats anomenats leria._NEWLINE_La gent pobre que no podia comprar la toga, portava nom\xc3\xa9s t\xc3\xbanica (al poble senzill se l'anomenava tunicati, contra el poble m\xc3\xa9s poder\xc3\xb3s anomenat togati). Al que portava nom\xc3\xa9s la t\xc3\xbanica se l'anomenava nudus._NEWLINE_A la celebraci\xc3\xb3 del triomf els generals portaven la toga picta i sota una t\xc3\xbanica anomenada tunica palmata o tunica Jovis perqu\xc3\xa8 es guarda al temple Capitol\xc3\xad. T\xc3\xbaniques d'aquesta mena foren entregades pel senat als reis estrangers com a regal._NEWLINE_Alguns tipus de t\xc3\xbaniques posteriors: abaia, gonella, etc."